Nege in hof oor transitorooftog(Foto verskaf) Nege mans, wat in Riviera Park in Mahikeng in Noordwes in hegtenis geneem is in verband met ŉ beplande transitorooftog, het Maandag in die Molopo-landdroshof in Mmabatho verskyn. Kapt. Tlangelani Rikhotso, woordvoerder van die direktoraat vir prioriteitsmisdaadondersoeke (die Valke) het gesê die saak teen Jan van der Westhuizen (57), Steyn Mokgibo (54), Terry Molosiwa (52), Reuben Mulenje (51), Moalosi Ngubeni (50), Thabo Khunou (41), Mbulelo Quma (40), Sylvester Mphephu (30) en Buhle Nkosi (30) is tot 23 Oktober uitgestel vir hul aansoek om borgtog. Die groep is op 12 Oktober by ŉ huis in Riviera Park in hegtenis geneem terwyl hulle glo besig was om ŉ transitorooftog te beplan, het Rikhotso gesê. Die span het reageer op ŉ wenk van misdaadintelligensie. Daar is tydens die inhegtenisnemings beslag gelê op verskeie vuurwapens en vier luukse voertuie, ŉ swart Jeep, ŉ Audi Q5, ŉ Mercedes ML en ŉ Ford Ranger. “Die aansoek om borgtog van tien mans wat in verband met ŉ transitorooftog in Matlhonyane buite Mahikeng in hegtenis geneem is, het Maandag in die Molopo-landdroshof voortgeduur. Joel Moepeng (42), Monnapule Godfrey Phale (42), Xolile Qoma (42), Joseph Thilo (40), Mosimanegape Molefe (39), Zwelebanzi Mbango (35), Taka Mpofu (35), Israel Mokaila (32), Ofentse Mokheai (29) en Lebogang Morwe (29) het na bewering op 30 September met ŉ onbekende bedrag kontant gevlug toe hulle ŉ pantservoertuig oopgeblaas het. Die rowers het drie vuurwapens van veiligheidswagte op die toneel gebuit.